Suuri junaryöstö (1963)

Suuressa junaryöstössä ryöstettiin Englannissa Lontoon edustalla postin juna 8. elokuuta 1963. Varkauteen osallistuneet 15 miestä saivat saaliikseen ennätykselliset 2,6 miljoonaa puntaa (nykyrahassa noin 47 milj. €).

Ryöstön toteutus

Ryöstäjät asettivat rautatien opastimen pysäyttämään junan peittämällä vihreän signaalin ja asentamalla pariston punaiseen signaaliin. Toinen junan miehistöön kuuluneista poistui ohjaamosta ja yritti soittaa rautatien varrella olevasta puhelimesta liikennevalvomoon, mutta ryöstäjät olivat katkoneet kaikki puhelinlinjat lähialueella. Veturista poistuneen palatessa ohjaamoon yksi ryöstäjistä heitti hänet alas ratavallilta.
Ryöstäjät eivät käyttäneet ryöstössä tuliaseita, mutta seuraavaksi he kolauttivat veturimiehen metallitangolla aiheuttaen vammat, jotka johtivat työkyvyttömyyteen. Kun veturin miehistö oli hoidettu pois päiväjärjestyksestä, junaa siirrettiin 800 metriä sillan kohdalle ja tunkeuduttiin junanvaunuun, jossa oli neljä postin työntekijää eikä yhtään aseistettua vartijaa. Postin työntekijät laitettiin makaamaan lattialle ja vaunun 128 säkistä 121 siirettiin ihmisketjun avulla sillan alittavalla tiellä odottavaan kuorma-autoon.
Suoritettuaan ryöstön ryöstäjät pakenivat poliisin radiota kuunnellen pikkuteitä pitkin 27 kilometrin päässä sijaitsevalle Leatherslade Farm -maatilalle, jonka he olivat ostaneet kaksi kuukautta aiemmin tätä tarkoitusta varten. Vietyttyään muutaman päivän maatilalla ryöstäjät poistuivat sieltä, ja maatila oli tarkoitus polttaa todisteiden hävittämiseksi.

Ryöstäjien paljastuminen

Poliisit kuitenkin löysivät maatilan ja sitä myöten raskauttavat todisteet. Maatilalta löydettiin ryöstössä käytetty kuorma-auto, hämäystarkoitetuksessa käytetyt kaksi Land Roveria sekä sormenjälkiä ketsuppipullosta ja oikealla rahalla pelatusta Monopoly-lautapelistä. Muuten talo oli onnistuneesti puhdistettu sormenjäljistä.
Ensimmäinen ryöstäjä jäi kiinni hänen maksettuaan kolmen kuukauden vuokran etukäteen kymmenen shillingin seteleinä. Vuokranantaja oli poliisin leski. Hänen epäilyksensä heräsivät, ja hän antoi vihjeen poliisille. Loputkin 16 ryöstäjää jäivat ajan myötä kiinni, ja pisimmillään ryöstäjille jaettiin 30 vuoden vankeustuomiot. Suurinta osaa rahoista ei koskaan saatu takaisin, sillä ne oli jo ehditty tuhlata. Nimeltä tunnettuja joukon jäsenistä ovat Gordon Goody, Charlie Wilson, Buster Edwards, Bruce Reynolds, Roy James, John Daly, Roger Cordrey, Jimmy White, Bob Welch, Tommy Wisbey, Jim Hussey ja Ronnie Biggs. Junaryöstössä käytettiin hyväksi sisäpiiritietoa ”ulsterilaismiehenä” aiemmin tunnetulta henkilöltä, jonka henkilöllisyys paljastettiin dokumenttielokuvassa vuonna 2014. Hän oli nimeltään Patrik McKenna.

Vankilapaot

Junaryöstöön osallistuneista peräti viisi onnistui pakenemaan vankilasta. Neljä heistä pakeni kerralla muurin yli heitettyjä tikapuita pitkin. He jäivät myöhemmin kiinni. Sen sijaan vankilasta paennut Ronnie Biggs vaihtoi kasvonpiirteitään plastiikkakirurgisessa leikkauksessa ja pakeni Brasiliaan. Myöskään Biggsin avustajat eivät koskaan jääneet kiinni.
Vuonna 1981 Biggs kidnapattiin, ja hänet yritettiin viedä Englantiin palkkion toivossa. Kidnappaajat pääsivät kuitenkin vain Barbadokselle asti veneen hajotessa, eikä maalla ollut luovutussopimusta Yhdistyneen kuningaskunnan kanssa. Brasilian korkein oikeus ei suostunut luovuttamaan Biggsiä Englantiin, mutta hän palasi vapaaehtoisesti Englantiin vuonna 2001 tietäen tulevansa pidätetyksi. Juorulehti The Sun lennätti Biggsin yksityiskoneella Englantiin ja maksoi 20 000 punnan palkkion yksinoikeudesta haastatteluun. Biggs armahdettiin vuonna 2009 terveydellisistä syistä.